**Saku Puhakainen** (s. 14. tammikuuta 1975 Lappeenranta) on suomalainen entinen jalkapalloilija. Hän oli pelipaikaltaan hyökkääjä. Puhakainen edusti Suomen korkeimmalla sarjatasolla Veikkausliigassa Kuusysiä, Turun Palloseuraa ja Myllykosken Palloa kausina 1995–2009.

Myös Puhakaisen veljet Harri ja Jyri ovat pelanneet jalkapalloa Suomen korkeimmalla sarjatasolla.

Seurajoukkueura
---------------

Puhakainen on Lauritsalan Työväen Palloilijoiden kasvatti, minkä lisäksi hän pelasi uransa alkuvuosina 2. divisioonan FC Lappeenrannassa ja 1. divisioonan Kultsussa.

Puhakaisen Veikkausliiga-ura alkoi kaudella 1995 Kuusysissä. Hän debytoi liigassa 30. huhtikuuta 1995 ottelussa Tampereen Pallo-Veikkoja vastaan ja teki ensimmäisen maalinsa 11. toukokuuta 1995 ottelussa Mikkelin Palloilijoita vastaan. Kuusysin pudottua Ykköseen Puhakainen siirtyi Turun Palloseuraan, jota hän edusti neljän kauden ajan. Hän saavutti TPS:ssä SM-pronssia kaudella 1996. Vuoden 1997 lopulla Veikkausliiga-kauden päätyttyä hän pelasi kuukauden mittaisella lainasopimuksella Tanskan superliigassa Aarhus Fremadin joukkueessa. Kaudeksi 2000 Puhakainen siirtyi Myllykosken Palloon. Sekä TPS:ään että MyPaan hänet hankki Suomen nuorten maajoukkueista tuttu valmentaja Juha Malinen.

Puhakainen oli kaudella 2003 Veikkausliigan paras maalintekijä 14 maalillaan. Hän voitti MyPan riveissä Suomen cupin kaudella 2004 ja Suomen mestaruuden kaudella 2005. Lisäksi hän saavutti MyPassa SM-hopeaa kaudella 2002 ja SM-pronssia kausilla 2000 ja 2001. Hän pelasi liigaurallaan 382 ottelua ja teki 114 maalia, ja on Veikkausliigan ottelutilastossa sijalla kolme ja maalitilastossa sijalla kaksi. Hän on myös MyPan paras maalintekijä Veikkausliigassa. Kausi 2009 oli Puhakaisen viimeinen liigatasolla.

Päätettyään liigauransa Puhakainen palasi kotiseudulleen Lappeenrantaan, jossa hän on kaudella 2010 edustanut Kolmosen Kultsu FC:tä ja Kakkosen PEPOa.

Maajoukkueura
-------------

Puhakainen pelasi 21 poikien ja 12 nuorten maaottelua. Suomen A-maajoukkueessa hän pelasi kolme ottelua ja teki kaksi maalia vuonna 1997 valmentaja Richard Møller Nielsenin alaisuudessa.

Saavutukset
-----------

* Suomen mestaruus 2005
	+ SM-hopea 2002
	+ SM-pronssi 1996, 2000, 2001
* Suomen Cup 2004
* Veikkausliigan paras maalintekijä 2003

Lähteet
-------

* Vuorinen, Juha & Kasila, Markku: *Pelimiehet – Suomen jalkapallon pelaajatilastot 1930–2006*. Jyväskylä: Suomen urheilumuseosäätiö, 2007. ISBN 978-952-99075-9-5.

### Viitteet

1. 1 2  Saku Puhakainen liputtaa suomalaisen futiksen puolesta  14.4.2010. Yle Etelä-Karjala. Viitattu 27.4.2010.
2. 1 2 3 4 5  Liigapelaajat Veikkausliiga. Viitattu 8.4.2009.
3. ↑  Saku Puhakainen pyrkii pitämään pelin leikkinä  24.10.1997. Turun Sanomat. Viitattu 8.4.2009. [vanhentunut linkki]
4. ↑  Pelaajat Myllykosken Pallo.  Arkistoitu 25.12.2008. Viitattu 8.4.2009.
5. 1 2  Hietala & Vuori 1989.
6. ↑  Pelaajaesittelyssä numero 9, Saku Puhakainen  19.1.2009. Myllykosken Pallo. Viitattu 9.4.2009. [vanhentunut linkki]
7. ↑  Finnish Players Abroad RSSSF. Viitattu 9.4.2009. (englanniksi)
8. ↑  Veikkausliiga 2003 Veikkausliiga. Viitattu 8.4.2009.
9. ↑  Suomen Cupin historiaa Palloliitto.  Arkistoitu 28.12.2010. Viitattu 8.4.2009.
10. 1 2  Pelaajakortti Veikkausliiga. Viitattu 8.4.2009.
11. ↑  Seuraennätykset Veikkausliiga. Viitattu 8.4.2009.
12. ↑  Hutu ja Saku ripustavat kengät naulaan  29.9.2009. MYPA. Viitattu 29.9.2009. [vanhentunut linkki]
13. ↑  Ottelut Kultsu FC. Viitattu 27.4.2010.
14. ↑  Saku Puhakainen auttaa PEPO:a kotiputkessa.  *Etelä-Saimaa*, 23.7.2010, 125. vsk, nro 198, s. 15. Lappeenranta:  Sanoma Lehtimedia.

Aiheesta muualla
----------------

* Saku Puhakaisen esittely Veikkausliigan sivustolla

Veikkausliigan paras maalintekijä
1990: Tarkkio & Czakon • 1991: Tarkkio • 1992: Luiz Antônio & Lius • 1993: Sumiala • 1994: Dionísio • 1995: Popovitš • 1996: Luiz Antônio • 1997: Rafael • 1998: Hiukka • 1999: Popovitš • 2000: Kuqi • 2001: Roiha • 2002: Kottila • 2003: Puhakainen • 2004: Pohja • 2005: Mäkelä • 2006: Vuorinen • 2007: Rafael • 2008: Kokko & Myntti • 2009: Vuorinen • 2010: Mäkelä • 2011: Furuholm • 2012: Sirbiladze • 2013: Väyrynen • 2014: Emet & Solignac • 2015: Kokko • 2016: Riski • 2017: Kangaskolkka • 2018: Klauss • 2019: Valenčič • 2020: Riski • 2021: Källman & Tuco • 2022: Lee Erwin